КъэралитI зэпамыщIэу, Хэкум кIуэжыфамэ…
Сирие Хьэрып Республикэм щекIуэкI зауэм кърихужьахэм ящыщщ адыгэхэр. Зи щхьэр мафIэм къыхэзыхахэр къэрал зэмылIэужьыгъуэхэм Iэпхъуащ, гузэвэгъуэр ящхьэщыкIыху щыпсэуну. Апхуэдэу ди лъэпкъэгъухэм я нэхъыбэм ТыркумкIэ яунэтIащ. Абыхэм гуапэу къапежьащ а къэралым щыпсэу я къуэшхэр икIи адыгэ нэхъыбэ зыдэс жылагъуэхэм псэупIэ къыщыхуагъуэтащ. «Хуитыныгъэ» радиом и корреспондент Емуз Баязыт иджыблагъэ яIущIащ гузэвэгъуэ хэхуа адыгэхэм бысым яхуэхъуа я къуэшхэм.
(СэмэгумкIэ къыщыщIэдзауэ) Дзыгъуанэ Хьэнэфий, ГъукIакъуэ Эрол, Емуз Баязыт сымэ. Мараш къалэм щыпсэухэр ящыщщ Сирием къикIа ди къуэшхэр Тырку къэралым адыгагъэ яхэлъу къезыгъэблэгъахэм. Абыхэм я Iуэху зэрыдэкIым, езыхэм зэрызыщIагъэкъуэфым тхутепсэлъыхьащ адыгэ жылэхэм дэсхэр:
Дзыгъуанэ Хьэнэфий: — Адыгэхэр дэнэ щIыпIэ кIуэуэ щытми, езыхэм я лъэпкъэгъу къалъыхъуэ, абыхэм зыпащIэ — ар ди хабзэщ. ЩтапIэ ихьэжа ди къуэшхэмрэ дэрэ апхуэдэ щIыкIэкIэ дызэрыгъуэтащ, езыхэр дэIэпыкъуэгъу хуэныкъуэт, дэ гузэвэгъуэ хэхуахэм зэрызащIэдгъэкъуэн Iэмал къэтлъыхъуэрт.
Тыркум ис адыгэ псоми сыт и лъэныкъуэкIи тхузэфIэкIыр дощIэ, диIэр зэдыдогуэш.
ГъукIакъуэ Эрол: — Тыркум къэкIуа ди къуэшхэр зыхуей хуэдгъэзэн папщIэ, зэлъэпкъэгъухэр дызэхыхьауэ ди Iэ къызыпекIуэкI къэдгъанэркъым. А Iуэхум теухуауэ Мараш къалэм и Iэтащхьэм зыхуэдгъазэри, Сирием къиIэпхъукI ди къуэшхэм я Iуэху зыIутым щыдгъэгъуэзащ. ИкIи ди лъэIур зэхищIыкIри, ди жылэм къыдэтIысхьахэм мазэ къэс ерыскъыхэкIхэр яхуигуэшыну дыкъигъэгугъащ. А унафэри ягъэзащIэ.
Тумэ Шахуэр: — Сэ сызэрегупсысымкIэ, мыпхуэдэу дымыщIамэ нэхъыфIт, сыт щхьэкIэ жыпIэмэ, зэкIэ къэкIуахэр дэр-дэру зыхуей худогъэзэф, ауэ цIыху гупышхуэхэм къэкIуэн щIадзэмэ, къэралым и дэIэпыкъуныгъэм дыхуэныкъуэнущ. Абы нэхъапэ дегупсысу, Iуэхур занщIэу апхуэдэу дгъэпсын хуеящ. КъищынэмыщIауэ, залымыгъэм кърихужьэ ди къуэшхэр хэкум кIуэжыну я нэ къокI, ауэ апхуэдэ Iэмал яIэкъым. Ди адэшхуэхэр къыздикIа щIыналъэм ирагъэблэгъэжу зэтраублэфатэмэ, абы нэхъыфI сыт щыIэт?!
Жылэхьэж Ибрэхьим: — Ди къуажэ Сэрэджыкъи къыдэтIысхьащ ди къуэшхэр, уеблэмэ сэ си уни естауэ щызогъэпсэу. Мыхэр зауэм кърихужьауэ аращ. Къыхэзгъэщыну сыхуейщ иджыпсту Тыркум къэIэпхъуэхэр ди лъэпкъэгъуу щымытами, апхуэдэ гузэвэгъуэ хэхуахэм дазэрыдэIэпыкъунур. Лей къызытехьар зэи утыку къибнэ хъунукъым, пщэдей уэ къыпщыщIынур пщIэркъым.
Иджыпсту унэ-лъапсэ зыгъуэтахэр хъарзынэу мэпсэу, я сабии балигъи къыдэсахэщ. Нэхъапэм я цIыкIухэр къыдбгъэдэмыхьэу, къытщыукIытэу щытати, иджы къыдэсахэщ, я гъу- нэгъухэми хъарзынэу ядогъуэгурыкIуэ.
Щанэ Эрхьан: — Ди хэкум кIуэжыфамэ нэхъыфIт нобэ ди деж къыщызэтеувыIэхэр. Я бзэр, я хабзэр, я лъахэр ягъуэтыжынут, хамэ щIыпIэхэр зэпащIэу дэмыту. Дэри ди нэ къокI Къэбэрдейм дыкIуэжыну, унагъуэ-унагъуэу дыщетIысэхыжыну. Абы ипкъ иткIэ, Урысейр Iуэхум хэлIыфIыхьын хуейщ, арыншауэ ди гурылъхэр къыдэхъулIэнукъым.
